b'\n_START_ARTICLE_\nZenitni teleskop\n_START_PARAGRAPH_\nZenitni teleskop je astrometrijski teleskop za vrlo to\xc4\x8dno mjerenje razlika zenitnih daljina zvijezda i odre\xc4\x91ivanje zemljopisne \xc5\xa1irine. Jednostavno postavljanje u vertikalnoj ravnini dopu\xc5\xa1ta kori\xc5\xa1tenje zrcala velike mase. Koristio se za mjerenje kolebanja zemljopisnog pola, \xc5\xa1to su danas preuzela mnogo to\xc4\x8dnija radioastronomska mjerenja polo\xc5\xbeaja kvazara. Veliki zenitni teleskop s udubljenom povr\xc5\xa1inom rotiraju\xc4\x87e \xc5\xbeive kao zrcalom (promjera 6\xc2\xa0metara i mase oko 3 tone) izgra\xc4\x91en je 2004. u Kanadi (70\xc2\xa0km isto\xc4\x8dno od Vancouvera). Koristi se za astrofizi\xc4\x8dka promatranja (mjerenje crvenoga pomaka\xc2\xa0galaktika i\xc2\xa0kvazara, te za otkrivanje dalekih\xc2\xa0supernova).\n_START_SECTION_\nZenit\n_START_PARAGRAPH_\nZenit (prema arap. as-samt: smjer, put; hrv. tjemeni\xc5\xa1te) je to\xc4\x8dka na prividnoj nebeskoj sferi, najvi\xc5\xa1a iznad obzora (horizonta), kutna visina joj iznosi 90\xc2\xb0. Odre\xc4\x91uje se s pomo\xc4\x87u viska ili vodoravne plohe, tako \xc5\xa1to je smjer zenita okomit na vodoravnu plohu. Osim mjesnog ili zemljopisnog zenita odre\xc4\x91uje se i geocentri\xc4\x8dki zenit, koji se dobiva projekcijom pravca iz sredi\xc5\xa1ta Zemlje kroz stajali\xc5\xa1te do nebeske sfere. _NEWLINE_Nasuprot zenitu je nadir. Nadir (prema arap. na\xe1\xba\x93\xc4\xabr) je to\xc4\x8dka na nebeskoj sferi najni\xc5\xbea pod obzorom (horizontom), nasuprot (antipod) zenitu, kutne visine \xe2\x80\x9390\xc2\xb0.'